Flæskesteg, motordrevet katapult og højhastighedskamera er bare nogle af de remedier Aalborg Universitet bruger i deres forsøg på at finde ud af, hvad der ville ske hvis en hobbydrone og et menneske stødte sammen. Aalborg Universitets Drone Research Lab vil nu i detaljer dokumentere, hvad der sker i sådan et sammenstød. - Formålet er at undersøge, hvilke konsekvenser det har, når forskellige slags droner rammer mennesker, dyr, biler, glasruder og andre forhindringer, som de kan møde på deres vej. Med højhastighedskamera og præcise målinger af både hastighed og kraften af sammenstødet er det muligt at vurdere, hvilke skader der kan opstå, fortæller dronelab-leder Anders la Cour-Harbo. Katapulten er bygget af universitetet specielt til denne type forsøg, og den er stadig i test-fasen. Videoerne viser de allerførste forsøg, der bruges til at justere mekanikken og elektronikken i katapulten. Desuden arbejder forskerne stadig på at optimere lys og kameraopsætning, så registreringen bliver så god som muligt. De første forsøg er interessante, fordi de tydeligt viser, hvad der ville kunne ske, når en almindelig hobbydrone rammer et menneske. - De første forsøg er interessante, fordi de tydeligt viser, hvad der ville kunne ske, når en almindelig hobbydrone rammer et menneske. Men det er for tidligt at konkludere noget ud fra det, understreger Anders la Cour-Harbo. Aalborg Universitet samarbejder med Universitetshospitalet for at få få de helt rigtige resultater i de forsøg, der skal simulere en drones sammenstød med et menneske. I videoen herunder kan du se forsøget, der skal simulere sammenstødet mellem en drone og et menneske.
Hobbydroner er blevet et populært legetøj for folk i alle aldre, men hvad sker der egentlig, hvis et menneske og en drone rammer hinanden? Det prøver forskere på Aalborg Universitet at finde ud af.